સુરત જિલ્લાના બારડોલી તાલુકાનાં ઉવા ગામે મિસ્ત્રી ફળિયામાં રહેતા કૌશિકાબેન રમેશભાઈ પ્રજાપતિ (ઉ.વર્ષ 45)ના પતિ રમેશભાઈનું આજથી 8 વર્ષ પહેલા અવસાન થયું હતું. કૌશિકાબેન તેના બે પુત્રો રીન્કેશ (ઉ.વર્ષ 21) અને જયદીપ (ઉ.વર્ષ24)સાથે રહેતી હતી. બુધવારે બપોરે કૌશિકાએ પોતાના પુત્ર રીન્કેશ સાથે શેરડીમાં નાંખવાની નીંદામણ નાશક ઝેરી દવા પી ગયા હતા. બંનેને સારવાર માટે બારડોલીની સરદાર સ્મારક હોસ્પિટલમાં દાખલ કરવામાં આવ્યા હતા. જ્યાં મળસ્કે સાડા ત્રણ વાગ્યે કૌશિકાનું મોત થયું હતું. જ્યારે સવારે 9.15 વાગ્યે રીન્કેશે દમ તોડ્યો હતો. રીન્કેશે મેજિસ્ટ્રેટ સમક્ષ ડેથ ડેકલેરેશનમાં જણાવ્યુ હતું કે 2008માં તેમની 11 વીંઘા જમીન સુરતના પરેશભાઈને વેચી હતી. પરેશભાઈએ બીજા ઈસમ જયંતિભાઈને વેચી હતી. જે તેમના નામ પર નહીં થતાં જયંતિભાઈએ પોલીસમાં ફરિયાદ કરી હતી. સમગ્ર મામલે લેવડદેવડના સમાધાન બાબતે 3 થી 4 વાર બેઠક મળવા છતાં કોઈ ઉકેલ આવ્યો ન હતો. આથી કૌશિકાબેન અને રીન્કેશે ટેન્શનમાં આવી દવા પી લીધી હતી. મૃતક કૌશિકાબેન પણ કેસમાં આરોપી હોય તેઓ હાલ જામીન પર છૂટ્યા હોવાનું જાણવા મળે છે. માતા પુત્રની આત્મહત્યાને કારણે ઉવા ગામમાં ગમગીની છવાઈ ગઈ હતી. પોલીસે હાલ અકસ્માત મોતનો ગુનો નોંધી આગળની તપાસ હાથ ધરી છે.